**Nacrt**

**ZAKON**

**O IZMJENAMA ČLANAKA 2. I 20.7 ZAKONA REPUBLIKE LITVE O IGRAMA NA SREĆU**

**BR. IX-325**

Βr.      od          2024.

Vilnius

**Članak 1. Izmjena članka 2.**

Članak 2. stavak 31. mijenja se i glasi kako slijedi:

„31. Pojam „voditelj obrade” iz ovoga Zakona tumači se kao pojam „korisnik” kako je definiran u Zakonu Republike Litve o sprečavanju pranja novca i financiranja terorizma. Ostali pojmovi koji se upotrebljavaju u ovom Zakonu tumače se kako su definirani u Zakonu o sprečavanju pranja novca i financiranja terorizma, Zakonu Republike Litve o financijskom računovodstvu i Zakonu Republike Litve o platnom prometu.”

**Članak 2. Izmjena članka 20.7**

Članak 20.7 mijenja se i glasi kako slijedi:

„**Članak 20.7 Mjere za suzbijanje djelovanja priređivača nezakonitih igara na sreću na daljinu i postupak plaćanja za sudjelovanje u igrama na sreću na daljinu**

1. Nakon što provede istragu i utvrdi da priređivač nezakonitih igara na sreću priređuje igre na sreću na daljinu u Republici Litvi, litavska Agencija za nadzor igara na sreću izdaje jednu ili obje obvezne upute, kako slijedi:

1. uputu kojom pružatelju platnih usluga nalaže da prestane s plaćanjima ili drugim financijskim transakcijama koje se odnose na subjekt koji se bavi nezakonitim aktivnostima igara na sreću na daljinu u Republici Litvi, uključujući plaćanja za sudjelovanje u igrama na daljinu koje organiziraju priređivači nezakonitih igara na sreću, isplate dobitaka i prihvaćanje uloga u korist subjekta koji organizira nezakonite igre na sreću;

2. uputu kojom u skladu s postupkom iz članka 98. Zakona Republike Litve o elektroničkim komunikacijama nalaže uklanjanje informacija koje se upotrebljavaju za nezakonito priređivanje igara na sreću na daljinu ili ukidanje pristupa tim informacijama.

2. S ciljem izdavanja upute iz stavka 1. točke 1. ovog članka, Agencija u roku od tri radna dana od utvrđivanja nezakonite djelatnosti igara na sreću na daljinu prvostupanjskom upravnom sudu podnosi zahtjev za odobrenje djelovanja. Zahtjev za odobrenje djelovanja mora sadržavati ime, odnosno naziv osobe za koju se tvrdi da je počinila povredu, narav navodnih povreda i predviđeno djelovanje. Prvostupanjski upravni sud razmatra zahtjev za odobrenje i donosi obrazloženo rješenje kojim odobrava ili odbija zahtjev za odobrenje djelovanja. Zahtjev za odobrenje djelovanja mora se ispitati te se rješenje mora izdati najkasnije tri dana nakon podnošenja zahtjeva za odobrenje djelovanja. Ako se Agencija ne slaže s odlukom prvostupanjskog upravnog suda kojom se odbija zahtjev za odobrenje djelovanja, ima pravo podnijeti žalbu protiv te odluke litavskom Vrhovnom upravnom sudu u roku od sedam dana od donošenja takve odluke. Vrhovni upravni sud mora razmotriti žalbu protiv odluke prvostupanjskog upravnog suda kojom se odbija zahtjev za odobrenje djelovanja najkasnije u roku od sedam dana od datuma primitka žalbe Agencije. Predstavnik Agencije ima pravo biti prisutan tijekom razmatranja žalbe u usmenom postupku. Odluka koju je donio litavski Vrhovni upravni sud konačna je i protiv nje se ne može podnijeti žalba. Sudovi prilikom ispitivanja zahtjeva i žalbi koji se odnose na pitanje odobrenja djelovanja moraju provjeriti povjerljivost primljenih informacija i predviđenog djelovanja.

3. Agencija objavljuje informacije o identificiranim priređivačima nezakonitih igara na sreću koji nezakonito priređuju igre na sreću na daljinu u Republici Litvi (ti priređivači nisu uvršteni na popis subjekata ovlaštenih za obavljanje djelatnosti igara na sreću na daljinu u Republici Litvi koji vodi Agencija (dalje u tekstu ovog članka: popis)) te obavješćuje da se određene djelatnosti za pružanje usluga igara na sreću na daljinu obavljaju nezakonito.

4. Pružatelj platnih usluga izvršava platne transakcije i/ili platne transakcije na daljinu koje su povezane s platnom karticom ili su pokrenute platnom karticom samo u korist subjekata uvrštenih na prethodno navedeni popis.

5. Subjekt se uvrštava na popis na dan na koji mu je dodijeljena dozvola za priređivanje igara na sreću te se briše s popisa na dan oduzimanja dozvole za igre na sreću. Agencija na svojem mrežnom mjestu objavljuje popis koji sadržava naziv pravne osobe, šifru pravne osobe, broj računa i jedinstveni identifikacijski broj trgovca koji je dodijelila kartična kuća.

6. Postupak za ograničavanje plaćanja za sudjelovanje u igrama na sreću na daljinu koje priređuju priređivači nezakonitih igara na sreću i isplate dobitaka putem pružatelja platnih usluga koji djeluju u Republici Litvi utvrđuje Agencija za nadzor u dogovoru s Litavskom narodnom bankom.”

**Članak 3. Stupanje na snagu i provedba Zakona**

1. Ovaj Zakon, osim stavka 2. ovog članka, stupa na snagu 1. svibnja 2025.

2. Ravnatelj Agencije za nadzor igara na sreću pri Ministarstvu financija Republike Litve donosi provedbeno zakonodavstvo u vezi s ovim Zakonom do 31. siječnja 2025.

*Ovime izjavljujem da je ovaj Zakon donio Seimas (Parlament) Republike Litve.*

Predsjednik Republike